Але ж хто з’яўляецца гэтымі самымі аматарамі гумару і песні народнага аб’яднання “Моства”? Усе ўдзельнікі — прадстаўнікі самых розных і зусім не творчых прафесій. З самага пачатку ўдзельнічае сямейнае трыа Ляшкевічаў. Аліна Іванаўна – паштальён, але як яна ўмее трымаць у захапленні гледачоў? Яе муж Аркадзь Уладзіміравіч і сын Юрый з задавальннем прадстаўляюць мужчынскую палову калектыву. Людміла Рыгораўна Логвінка мае сцэнічнае амплуа галоўнай кумы і з Вольгай Мікалаеўнай Пыталь яны выступаюць у пары, выклікаючы залівісты смех у зале. Аксана Іванаўна Ляшкевіч – прадавец у магазіне, але таксама знаходзіць вольную хвіліну і спяшаецца на рэпетыцыю. Яна не толькі жартуе, але і песні выконвае прафесійна. Бібліятэкар Эдуард Пятровіч Дабрынец з’яўляецца вядучым, што ў яго цудоўна атрымліваецца. Таксама ўсе гады з “Моствай” крочыць Аляксей Фёдаравіч Сядляр – настаўнік музыкі ў альшанскай сярэдняй школе № 1. Пад яго баян гучаць народныя песні ды і сам ён рады пабываць у ролі якога каларытнага персанажа. Словы павагі заслугоўвае Ірына Мікалаеўна Ляшкевіч – кіраўнік узорнага дзіцячага калектыву “Згадка” Мачульскага дома фальклору. Менавіта ў ім “рыхтуюцца кадры” для “Моствы”. Ірына Мікалаеўна – чалавек сваёй справы, як і Ніна Фёдараўна, дбае пра духоўны свет людзей і да любога мерапрыемства падыходзіць з душой.